代壽德興尹
作者：陳普
朝代：宋

paragraphs: 堯蓂五葉開元正，堯雲五色輝紫清。
漁歌樵唱樂寬政，今日公堂彌兕觥。
江南春穉寒猶峭，東風先綠銀峰草。
銀峰百草皆何私，邀得東風來獨早。
寬厚不愎父母心，父母萬壽兒願深。
老穉盡作斑衣舞，來聽春風堂上琴。
黄金臺上凝虛竚，碧雲爲捲琴聲去。
要令四海皆陽春，不但銀峰沐膏雨。
區區祝公在此詩，寸草莫報春陽輝。
秉鈞暫借牛刀手，八荒開壽如堯時。